Gandia va multiplicar per 10 el nombre d'actes i esdeveniments durant el mes d'agost
05 setembre 2024

## Gandia va multiplicar per 10 el nombre d'actes i esdeveniments durant el mes d'agost05 setembre 2024Última actualització: 05 setembre 2024

![](../gestion/img/2f491587d06370e7b47b18482bbcba63272a9022cc8f608779d8b67b8871b590.jpg)  
  

La **regidora delegada de Seguretat Ciutadana, Lydia Morant**, i el **comissari principal i cap de la Policia Local de Gandia, José Martínez Espasa**, han fet balanç de totes les accions que el cos de seguretat ha dut a terme durant el mes d'agost.  
  
Aquest mes ha estat marcat per múltiples esdeveniments públics, entre els quals hi ha hagut festes a diferents barris, com ara a Venècia, els Marenys o Marxuquera; dos dies de 'Botigues a la nit'; passacarrers del Tío de la Porra; un Encontre de Bandes de Setmana Santa; la Travessia al Port i Volta a l'Escollera, etc.  
  
"Sens dubte, el més destacable ha sigut el Mediterránea Dual Fest, que es va celebrar entre el 14 i el 17 d'agost i va acollir al voltant de 15.000 persones cada dia suposant, així, un gran desplegament de serveis policials", ha assenyalat Morant, qui també ha assegurat que _"durant aquest mes, hi ha hagut, aproximadament, 10 vegades més actes que habitualment gràcies a les iniciatives dels departaments de Turisme, Esports, etc."_, i que _"a pesar de la massiva afluència i concurrència de totes aquestes activitats no es van produir incidents destacables"_.  
  
Pel que fa a la sinistralitat, aquest mes es van produir 133 accidents de trànsit, 38 d'ells amb ferits lleus. D'aquests, 10 van tindre implicació de vehicles de mobilitat personal i 22 foren actuacions per delictes contra la seguretat viària a causa del consum de l'alcohol i les drogues.  
  
_"A més, vam col·laborar amb la Direcció General de Trànsit fent una campanya d'alcohol i drogues entre el 19 i el 25 d'agost. Gràcies a aquesta, es realitzaren un total de 295 proves, de les quals 4 van donar positiu en alcohol i 6 en drogues com el cànnabis, l'amfetamina, la cocaïna, els opioides i la metamfetamina"_, ha explicat el cap de la Policia Local.  
  
Respecte a les accions administratives, el programa de l'Agent Tutor va tindre 27 intervencions, mentre que en l'apartat de la convivència ciutadana es van fer un total de 118 actuacions relacionades amb sorolls i molèsties (41), botellots (30), etc.  
  
A l'àmbit de la seguretat ciutadana, destaca el treball de les unitats de districtes, la Gessamí, i la Kalos, que van intervindre en 49 avisos per baralles i en 12 delictes de violència de gènere.  
  
D'altra banda, es van atendre 525 cridades al 112 i 1.229 al mateix telèfon de la Policia Local. Els agents també dugueren a terme 296 serveis humanitaris relacionats en ajudes a la gent gran, persones desorientades, xiquets i xiquetes que es perden quan estan a la zona de la platja, etc.  
  
Finalment, l'edil ha destacat que durant aquest mes ha entrat en vigor el nou reglament de la galeria de tir, fet que ha afectat a l'organització del cos policial, i que, amb el nou decret que regula els habitatges d'ús turístic, s'han donat instruccions als agents per millorar el control d'aquests establiments i evitar molèsties al veïnat.

[Twittear](https://twitter.com/share)